Goedheid en guns | Slaai Sonder Blare
Soms voel dit mos asof die heelal jou met 'n vuis in die maag moker. Nie met 'n enkele dwarshou nie, maar sommer met so vinnige linker-regter-links-links wat Gerrie Coetzee sou laat bloos. Dis nou nie asof Meneer Aarde werklik jou met die plathand 'n oorveeg gee nie, ek oordryf weliswaar, maar ek het lankal geleer om myself so elke dan en wan aan die iepekonders van selfbejammering oor te gee. Tydelik en sonder enige permanente skade, maar tydens hierdie wanhopige oomblikke sien ek in my geestesoog hoe ek die stryd teen goedheid en guns verloor.
My beursie voel dunner as 'n supermodel se kuite. My humeur is korter as 'n duisendpoot se toonnaels. My intelligensie val na 'n vlak waar ek wonder of duisendpote toonnaels (of selfs tone) het. Die badkamer oorstroom vir 'n derde keer. My oogpotlood se punt breek af. Die oranje Oros-vlek op my spliknuwe wit beddegoed is amptelik permanent afgevaardig om my te irriteer. Soos 'n spelvout. Aspris fouteer. Ek stamp die kar dat jy drie lyne verf sien spat. Ek val by drie trappies af en my knieë herinner my aan 'n tyd op 'n pienk fiets in Steelpark met 'n Ouma wat spoeg smeer om die seer te verminder. Ek verlang na my Ouma. Ek soek my Ma. Hoekom is daar plaasmoorde? En emigrasie is kak. En ek is moeg. En…
En dan kry ek uit 'n onverwagse oord 'n kaartjie om die spoggerige 'La Perle by Dragone' in Dubai by te woon. Gratis. En dan hoef ek nie vir die pragtige mengeldrankie te betaal nie. Pasella. En dan kan ek 'n hele dag saam 'n dierbare vriendin ontvlug na 'n boheemse wêreld van kleur en klank. 1,5 kg Crosse & Blackwell mayonaisse staan in die kombuis. Deur dierbares uit die Moederland vir my aangevlieg. Sonder enige verwagting.
Planeet Aarde het met die regte voet om die as begin draai.
Dis ongelooflik hoe 'n enkele gebaar… een persoon se onbaatsugtige optrede… 'n solo vertoning van goedheid, 'n hele onderstebo-week weer regop kan draai. More gaan ek vir 'n vreemdeling glimlag. Dit kantel dalk net haar dag in balans. Ek gaan 'n boodskap stuur sonder rede. Dalk val die woord op 'n oor in nood. 'n Ekstra kosblik sal in die hande van 'n besige juffrou beland. Die toiletrol sal ek ruil. Die broodkrummels van die kas sal ek afvee. Die drukkie sal ek gee. Die koffie sal ek maak. En die klagte… die klagte sal ek nie uiter nie. Want ek word omring met gaafheid en as ek net so klein bietjie harder probeer, sal ek ook by die gawes kan skaar.
3 thoughts on "Goedheid en guns"
November 15, 2017 at 10:24 vm
Pay-it-forward – As elkeen van ons iets goed vir iemand elke dag doen en hulle weer vir iemand anders, sal die wêreld minder snotklappe uitdeel (of altans, dit sal so voel)